Koop of maak kos op ŉ begroting - Jou Geld | Solidariteit WêreldJou Geld | Solidariteit Wêreld
Tuis › Artikels › Koop of maak kos op ŉ begroting
Stygende lewenskoste kan jou beursie knou en kos maak maandeliks ŉ groot deel van ŉ gesin se begroting uit.
Met ŉ paar slim idees en ŉ bietjie verbeelding kan jy egter gesonde en vullende disse vir jou gesin voorsit en binne jou begroting bly.
Hier is wenke om jou kostrollie goedkoper te maak:
Beplan vooruit. Stel ŉ maaltydplan vir ŉ week, twee weke of ŉ maand op en bepaal wat jy nodig sal hê om die disse te maak. Dit sal ook help dat jy nie daagliks hoef kop te krap oor wat om vanaand te maak om te eet nie.
Moenie sommer elke dag winkel toe gaan nie. Indien jy ŉ maaltydplan opstel het, sal jy een keer winkel toe kan gaan en dan genoeg bestanddele hê om vir, byvoorbeeld, ŉ week lank kos te maak. Jy spaar dus tyd en brandstof.
Koop slim. By verskillende winkels het produkte verskillende pryse. Kyk dus rond op winkels se webtuistes of na advertensies in die koerante om te sien waar is ŉ produk die goedkoopste.
Wees op die uitkyk vir spesiale aanbiedinge. Raadpleeg jou gemeenskapskoerant of die internet vir advertensies van spesiale aanbiedinge. Wees ook op die uitkyk vir koeponne. Die meeste winkels het deesdae spesiale voordeelprogramme waar jy punte of afslag verdien – maak gebruik daarvan.
Gaan alleen winkels toe. Dit sal verseker dat jy nie meer koop as wat nodig is nie. Wanneer die hele gesin by is, word daar onnodige produkte in die trollie gegooi en dit gaan jou meer uit die sak jaag.
Vergelyk, werk uit en dink voor jy koop. Vergelyk die pryse van dieselfde produkte en dink voordat jy by die grootmaat koop. Kyk wanneer produkte verval en maak seker jy gaan dit kan gebruik voordat dit verval. Vat jou sakrekenaar saam wanneer jy gaan inkopies doen om te help dat jy binne jou begroting bly.
Vars produkte kan vinnig bederf en kan partykeer nie gevries word nie.
Neem jou eie inkopiesakke saam. Dit is dalk elke keer net ŉ paar sent wat jy vir inkopiesakke betaal maar teen die einde van die jaar is dit ŉ stewige bedrag wat jy aan inkopiesakke uitgegee en eerder vir iets anders kon aangewend het.
Wenke in die kombuis:
Die internet is ŉ magtige hulpbron van advies oor hoe om vinnig, maklik en koste-effektief maaltye voor te berei.
Besluit om byvoorbeeld een dag per week nie vleis te eet nie. Dit sal jou kosrekening laer maak en jou dwing om aan ander idees te dink.
In die winter is sop, rysgeregte en bredies treffers en werk heelwat goedkoper uit.
Gebruik oorskietkos. Besluit op een aand per week wanneer al die oorskietkos gebruik word om ŉ dis aanmekaar te slaan.
Maak net genoeg kos vir almal – dit sal help om binne jou begroting te bly en kan sommer ook help om die ekstra vetrolletjies te laat verdwyn.
Debt Rescue: http://debtrescue.co.za/blog/news/delicious-recipe-month-end-budget/
Health Staff: http://healthstaff.co.za/40-tips-for-cheap-and-healthy-eating/
Budget Insurance: https://www.budgetinsurance.co.za/blog/money-blog/winter-cooking-on-a-budget/
National Debt Advisors: https://nationaldebtadvisors.co.za/tips-saving-groceries-prices-soar/